Siba u David Xħin David kien tbiegħed ftit mill-quċċata tal-għolja, jara 'l Siba, il-qaddej ta' Mefiboset, ġej jilqgħu b'żewġt iħmir mixdudin, b'mitejn ħobża fuqhom u mitt għanqud żbib u mitt frotta mwaħħra u żaqq inbid. U s-sultan qal lil Siba: "Dan għalfejn?" U Siba wieġbu: "Il-ħmir biex jirkbu n-nies ta' dar is-sultan; u l-ħobż u l-frott imwaħħar biex jikluhom il-qaddejja; u l-inbid biex jixrob min ikun għeja jimxi fix-xagħri." U s-sultan staqsieh: "Fejn hu bin sidek?" U Siba wieġeb lis-sultan: "Ara, baqa' Ġerusalemm għax qal: Illum id-dar ta' Iżrael jagħtuni lura s-saltna ta' missieri." U s-sultan qal lil Siba: "Kulma għandu Mefiboset, kollu tiegħek!" U Siba wieġeb: "Inniżżel rasi quddiemek, jalla nsib ħniena quddiem sidi s-sultan." Simgħi u David U s-sultan David wasal sa Baħurim. U joħroġ minn hemm raġel mit-tribù tal-familja ta' Sawl, li kien jismu Simgħi bin Gera, miexi u jisħet, u jwaddab iż-żrar għal David u għall-qaddejja kollha tas-sultan David u l-kotra kollha; imma l-kotra kollha u l-qalbenin kienu madwaru fuq ix-xellug u fuq il-lemin. U dan beda jgħid Simgħi hu u jisħet: "Itlaq 'l hemm! Itlaq 'l hemm, ja bniedem imċappas bid-demm, bniedem mill-agħar! Ħa jreġġa' fuqek il-Mulej id-demm kollu ta' dar Sawl, li dħalt issaltan floku, u jagħti l-Mulej is-saltna lil ibnek Absalom. Arak issa fl-għali tiegħek, għax int bniedem kollok dmija." U Abisaj bin Seruja qal lis-sultan: "Għala dan il-kelb mejjet qiegħed jisħet lil sidi s-sultan? Ħa mmur u naqtagħlu rasu barra!" U s-sultan wieġeb: "X'hemm bejni u bejnkom, ulied Seruja? Jekk qiegħed jisħet, qiegħed jisħet għax ordnalu l-Mulej: 'Isħet lil David'; u min jista' jgħidlu: 'Għax qiegħed tagħmel hekk?' " U David qal lil Abisaj u lill-qaddejja tiegħu kollha: "Araw, ibni li ħareġ mill-ġewwieni tiegħi, qiegħed ifittixli ħajti; kemm aktar issa, wieħed minn ulied Benjamin. Ħalluh jisħet, għax hekk ordnalu l-Mulej. Għandu mnejn il-Mulej jixħet għajnejh fuq l-hemm tiegħi u jroddli l-ġid flok is-saħta ta' llum." U David u l-qaddejja tiegħu baqgħu sejrin għal triqthom. U Simgħi baqa' miexi mal-ġenb tal-għolja biswitu, jimxi u jisħet, iwaddab iż-żrar u jtajjar it-trab. U s-sultan u l-kotra li kellu miegħu waslu għajjiena ħdejn il-Ġordan u waqfu jistrieħu hemm. U Absalom u l-kotra ta' Iżraelin li kellu miegħu waslu Ġerusalemm, u Aħitofel kien miegħu. U malli Ħusaj, l-Araki, il-ħabib ta' David, wasal għand Absalom, Ħusaj qal lil Absalom: "Viva s-sultan! Viva s-sultan!" U Absalom qal lil Ħusaj. "Din hi mħabbtek lejn ħabibek? Għaliex ma mortx ma' ħabibek?" U Ħusaj wieġeb lil Absalom: "Le! Għax jien lil min ħatar il-Mulej, il-poplu u l-bqija ta' Iżrael, tiegħu nkun, u miegħu noqgħod. U mbagħad lil min se naqdi, mhux lil ibnu? Bħalma qdejt lil missierek, hekk naqdi lilek." U Absalom qal lil Aħitofel: "Arawha bejnietkom: X'nagħmlu?" U Aħitofel wieġbu: "Ersaq lejn in-nisa ta' missierek, li ħalla jieħdu ħsieb id-dar. U Iżrael kollu jsir jaf li ħkimt wirt missierek u b'hekk jitqawwew idejn min hu miegħek." U waqqfu għarix għal Absalom fuq is-setaħ, u Absalom resaq lejn in-nisa ta' missieru quddiem għajnejn Iżrael kollu. U l-parir, li Aħitofel kien jagħti dak iż-żmien, kien bħal min jistaqsi l-kelma ta' Alla; hekk kien il-parir ta' Aħitofel, kemm għal David u kemm għal Absalom.